text: 
  " Mange danskere viste med al tydelighed ved folkeafstemningen den 2. 
  juni, at de er skeptiske over for, hvad politikerne prøver at sælge 
  dem. Det har ikke ændret sig, så det bliver ingen nem opgave at få 
  forklaret skeptikerne, at Danmark ikke er på vej ind i en union, " 
  siger dr. scient. pol. Karen Siune, Århus Universitet.
  
  Hun er dog overbevist om, at ja-partierne har en fair chance for at 
  klare opgaven, så et flertal af danskerne stemmer ja til særaftalen 
  til foråret.
  
  " Særaftalen ser ud til at imødekomme stort set hele det nationale 
  kompromis, og det kan især tage brodden ud af modstanden, at vi nu 
  siger nej til unionsborgerskabet, " mener Karen Siune.
  
  Sammen med to kolleger fra Århus Universitet har hun kortlagt, hvem 
  der stemte nej den 2. juni  -  og hvorfor. Undersøgelsen afslørede, 
  at danskerne nærede en massiv modvilje mod netop unionsborgerskabet.
  
  
  Forklaringsproblem
  
  Både Karen Siune og lektor Lars Bille fra Københavns Universitet 
  understreger, at ja-partierne kan få et forklaringsproblem, når de skal
   sælge særaftalen som et helt nyt afstemningsgrundlag.
  
  
  
  